b'\n_START_ARTICLE_\nHeliotropiaceae\n_START_SECTION_\nTuntomerkit\n_START_PARAGRAPH_\nHeimon kasvit ovat p\xc3\xa4\xc3\xa4asiassa puuvartisia, my\xc3\xb6s liaaneja, ja vain harvoin ruohovartisia. Varren viiltokohta voi muuttua ilman vaikutuksesta punertavaksi. Kasvullisilta osiltaan ne ovat usein lemmikkikasvien (Boraginaceae) kaltaisia, ja kukinnot sek\xc3\xa4 kukat ovat samanlaisia kuin lemmikkikasveilla. Heteet ovat kiinni toisissaan k\xc3\xa4rjen papillien avulla. Vartalo on yleens\xc3\xa4 hyvin turvonnut k\xc3\xa4rjest\xc3\xa4\xc3\xa4n ja kiinnittyy siki\xc3\xa4imen k\xc3\xa4rkeen (lemmikkikasveilla tyveen). Luotti ottaa vastaan siitep\xc3\xb6ly\xc3\xa4 vain tyven sivulta ja on kiekkomainen, my\xc3\xb6hemmin kartiomainen ja enemm\xc3\xa4n tai v\xc3\xa4hemm\xc3\xa4n kaksiliuskainen steriililt\xc3\xa4 k\xc3\xa4rjelt\xc3\xa4\xc3\xa4n tai puolipallomainen ja karvarenkaallinen. Hedelm\xc3\xa4 on lohkohedelm\xc3\xa4 tai harvoin luumarja, jossa on nelj\xc3\xa4 yksisiemenist\xc3\xa4 kive\xc3\xa4. Kypsyneess\xc3\xa4 siemeness\xc3\xa4 ei ole ollenkaan tai harvemmin on v\xc3\xa4h\xc3\xa4inen endospermi, ja alkio on k\xc3\xa4yr\xc3\xa4 tai suora, sen alkeislehdet kookkaat ja alkioripustin eli suspensori pitk\xc3\xa4.\n_START_SECTION_\nLevinneisyys\n_START_PARAGRAPH_\nHeliotrooppikasvit ovat tropiikin ja l\xc3\xa4mpim\xc3\xa4nlauhkeiden alueiden kasveja. Suomea l\xc3\xa4hinn\xc3\xa4 niit\xc3\xa4 kasvaa alkuper\xc3\xa4isin\xc3\xa4 V\xc3\xa4limerenmaissa.'